Taqsiṭ-a, yenna-aɣ-tt-id, deg Lemsella, Mass Meziane Cherif yesɛan 89 n yisaggasen deg leɛmer-is, yecfa-d i kra n temsal. Ha-tt-an : ‘’Sidi El Mouffok, ad d-nini d lwali, neɣ ɛad d amussnaw. Ihi, yufa-d At taddart deg udrar, ttnadin amek ara d-ssiwḍen aman ɣer taddart. Yekker Sidi El Mouffok, yenǧer-asen-d abrid ara d-awin s tɛekkaztis armi d taddart. Yuɣ lḥal, Sidi El Mouffok, yesɛa timɛemmert deg Wat Mlikeche. Yal aseggas, ɣer taggara n lexrif, ad d-asen ɣer taddart n Lemsella. Mi d-wwḍen, ad d-neddhen Wat taddart i lɣaci i wakken ad qqimen deg yixxamen-nsen. Syin, ad kecmen Wat El Mouffok ɣer tibḥiren-nneɣ, ad d-kksen ayen i asen-yehwan. Mi selken, ad d-afen At taddart heggan-asen imensi d tmeɣra. Ayen ara ǧǧen ur zmiren ara ad t-awin, d nekni ara asen-tyessiwḍen s zwayel alamma d amekkan. Cfiɣ-d i waya. Ikemmel akka armi d iseggasen n 1970. Uɣalen-d i tikkelt taneggarut axater nugi anect-a. Nnan-aɣ-d : ’’ ma ur d-tuɣalem, aseggas-a, ad d-tuɣalem qabel’’.